UITE
A UITE ( acronimo de Unione Italiana Tramways Elettrici; Tramways o l' ea poi stæto cangiou in Tranvie ) a l' è stæta a soçietæ che a l' ha gestio o trasporto pübblico a Zena dao 1895 ao 1966.
Indiçe
E soçietæ che han preçedüo l' UITE[Càngia | modifica sorgente]
In to 1873 cominça o servisio di omnibus da Società Ligure dei Trasporti, mentre i primmi tranvai - alloa ancun a cavalli - çircolen a partï dao 10 marso 1878 e appartegnen ä Compagnia Generale Francese dei Tramways. Questa Compagnia a costruìsce a sö rete in t'a zona de Ponente e in t'a valle do Ponçeivia. Çinque anni doppo (1883) a Compagnia Francese a rileva o servisio da Società Ligure. Successivamente, atre due soçietæ costruiscen linee de tranvai a Zena: a Società di Ferrovie Elettriche e Funicolari, che a l' eserçita e linee da zona do çentro da çittæ e da valle do Bezagno collegä attraverso via Montaldo, e a Società Anonima dei Tramways Orientali, attiva a Levante e in t'a bassa valle do Bezagno. O 14 mazzo do 1890 a Società di Ferrovie Elettriche e Funicolari a l' inaugura a linea Corvetto - Ciassa Manin che a l' è, doppo a Firense-Fiesole, a segunda linea de tranvai elettrico in Italia, no consciderando a linea de Romma in sce a Via Flaminia che a l' ha avüo carattere sperimentale e a no l' ha effettuou regolare servisio. A Società Anonima dei Tramways Orientali a cominça a fä çircolä i sö tranvai o 26 lüggio 1897 fra Ciassa Raibetta e Stagien.
L' intervento dell' AEG[Càngia | modifica sorgente]
L' Allgemeine Elektricitäts Gesellschaft con sede a Berlin fra 1894 e 1895 a l' acquizisce o controllo da Società di Ferrovie Elettriche e Funicolari e da Società dei Tramways Orientali. Sempre in to 1895 l' AEG a costituisce e OEG (Officine Elettriche Genovesi) che ghe permettían o monopolio dell' energia elettrica neçessaia. O 10 settembre do meximo anno 1895 a ditta tedesca a fonda a Società Anonima Unione Italiana Tramways Elettrici o ciü brevemente UITE. Poco doppo a UITE a rilevava anche a Compagnia Generale Francese dei Tramways. Se rendeiva neçessaio elettrificä e linee da Compagnia Francese (che a l' aveiva solo trasion a cavalli) e adeguane o scartamento ai 1000 mm adottæ dae atre due Soçietæ. L' ünificasion da rete tranviara zeneize a l' ea unna realtæ sostansiale, che a saieiva diventiä uffiçiale in to 1901 quande tütto o servisio o saieiva stæto eserçitou sotta o nomme da sola UITE.
A UITE e o Comüne de Zena[Càngia | modifica sorgente]
All' epoca da primma guera mondiale o capitale da Soçietæ o passiä in man italianne. In seguito - anche se a no saiä municipalizzä - a restiä unna Societæ pe asioin, ma a partecipasion comunale. A municipalizzasion completa a l' ea mä vista dao regime fascista, che o ghe vedeiva unna forma de socialismo. In t'o mazzo do 1935 o Comüne o cedde all' UITE l' Azienda Autonoma Autobus, attiva zà da quarche anno. L' anno 1938 o vedde a primma linea de filobus, fra a Foxe e Ciassa Manin. Malgraddo i gravi danni patï in t'a successiva guera, a UITE a riescie a garantï o servisio. O 26 arvï 1945 o generale Almond (92a divixion Bufalo da 5a Armä americanna) o l' arriva a Nervi e o tröva i tranvai che çircolen. O dopoguera o vedde aumentä l' impegno in t'a Soçietæ do comüne de Zena, che in t'o 1949 o l' ha in man ciü do 90% de asioin. In t'i anni çinquanta e linee tranviarie inisien a vegnï smantellæ, salvando quelle de forsa pe Pontedeximo, Votri, Prou e Nervi che rexistian finna ao decennio suççessivo. O 27 dixembre 1966 a 4 ôe du mattin çircola in sce a linea 12 da-a Foxe a Prou l' ürtimo tranvai zeneize, quande a UITE a l' ea zà stæta sostituia dall' Azienda Municipalizzata Trasporti.
Due storiche realizzasioin da UITE[Càngia | modifica sorgente]
Fra e opere realizzæ dä UITE, vuemmo chi ricordane due in particolare.
- O scavo da Galleria de Certosa. Iniziä o 1° zügno 1905, o 23 mazzo 1908 circola o primmo tranvai. Attualmente a galleria a l' è utilizzä dä metropolitanna.
- A progettasion e realizzasion (1939) do tranvai serie 900 dito Tipo Genova, o anche Littorinna perchè bonna parte di esemplari de questa serie ean stæti costruï in te l' offiçinna Del Littorio, intitolä doppo a Liberasion a Romeo Guglielmetti.
Bibliografia[Càngia | modifica sorgente]
- E. Capelli, F. Gimelli, M. Pedemonte: Trasporto pubblico a Genova tra cronaca e storia, De Ferrari 1991
- P. Gassani: Fotostoria del tramway a Genova, Nuova Editrice Genovese 1982.
sna_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn vec_Latn vec_Latn